Source: https://beta.e-justice.europa.eu/355/SK/maintenance_obligations?CZECH_REPUBLIC&member=1
Timestamp: 2019-10-23 11:41:31+00:00

Document:
Návrhy na vyhlásenie vykonateľnosti podľa článku 27 ods. 1 nariadenia sa podávajú na okresných súdoch alebo u súdnych exekútorov.
Opravný prostriedok (odvolanie) proti rozhodnutiu o návrhu na vyhlásenie vykonateľnosti podľa článku 32 ods. 2 nariadenia sa podáva v súlade s § 201 a nasl. zákona č. 99/1963 (občiansky súdny poriadok), v znení neskorších predpisov (ďalej len „občiansky súdny poriadok“), na okresnom súde, ktorý o návrhu rozhodol, resp. na okresnom súde, ktorého miestna príslušnosť sa určí v súlade s § 45 zákona č. 120/2001 o súdnych exekútoroch a exekučnej činnosti (exekučný poriadok), v znení neskorších predpisov (ďalej len „exekučný poriadok“).
Pokiaľ bol návrh na vyhlásenie vykonateľnosti podaný u súdneho exekútora, rozhoduje o odvolaní proti rozhodnutiu exekútora krajský súd, v ktorého obvode pôsobí exekučný súd.
Opravnými prostriedkami podľa článku 33 nariadenia sú žaloba o neplatnosť (žaloba pro zmatečnost) podľa § 229 a nasl. občianskeho súdneho poriadku, žaloba na obnovu konania (žaloba na obnovu řízení) podľa § 228 a nasl. občianskeho súdneho poriadku a dovolanie (dovolání) podľa § 236 a nasl. občianskeho súdneho poriadku a v určitých prípadoch takisto podľa § 30 zákona o osobitných súdnych konaniach.
Dovolanie však nie je prípustné proti rozhodnutiam vo veci samej týkajúcich sa vyživovacej povinnosti.
Pokiaľ ide o žaloby o neplatnosť (žaloba pro zmatečnost) a žaloby na obnovu konania, právomoc prináleží súdu, ktorý vo veci rozhodoval na prvom stupni. V niektorých osobitných prípadoch však právomoc prináleží súdu, ktorého rozhodnutie bolo napadnuté (pozri § 235a občianskeho súdneho poriadku). Pokiaľ ide o dovolania, právomoc prináleží Najvyššiemu súdu, ktorého adresa je: Nejvyšší soud ČR, Burešova 20, 657 37 Brno, Česká republika.
Súdom príslušným na vedenie konania o preskúmaní podľa článku 19 nariadenia je okresný súd, ktorý vydal rozhodnutie na prvom stupni.
Príslušný súd aplikuje priamo článok 19 nariadenia. Proti rozhodnutiu, ktorým súd zamietne žiadosť o preskúmanie, je možné podať odvolanie.
Úrad pre medzinárodnoprávnu ochranu detí
Telefón: 00420 542 215 522
Príslušným verejným subjektom v zmysle článku 51 ods. 3 nariadenia je Ministerstvo spravodlivosti Českej republiky, ktoré v rozsahu svojich právomocí na základe zákona č. 629/2004 o poskytnutí právnej pomoci v cezhraničných sporoch v rámci Európskej únie v znení neskorších predpisov zabezpečuje právnu pomoc v súlade s článok 51 ods. 2 písm. a) nariadenia.
Telefón: 00420 221 997 925
Príslušnými orgánmi vo veciach výkonu sú na účely článku 21 nariadenia okresné súdy. Ich miestna príslušnosť sa riadi podľa § 84 až 86 občianskeho súdneho poriadku v prípade, že návrh na výkon rozhodnutia je podaný na okresnom súde, resp. podľa § 45 exekučného poriadku v prípade, že návrh na výkon rozhodnutia je podaný u súdneho exekútora.
Jazyky prijateľné pre preklady písomností uvedených v článkoch 20, 28 a 40 nariadenia sú čeština a slovenčina.
Okrem češtiny akceptuje ústredný orgán pre komunikáciu s inými ústrednými orgánmi podľa článku 59 nariadenia aj angličtinu a slovenčinu.

References: § 201
 § 45
 § 229
 § 228
 § 236
 § 30
 § 235
 súd 
 súd 
 § 84
 § 45